長信宫詞
作者：陸游
朝代：宋

paragraphs: 憶年十七兮初入未央，獲侍步輦兮恭承寵光。
地寒祚薄兮自貽不祥，讒言乘之兮罪釁日彰。
禍來嵯峨兮勢如壤牆，當伏重誅兮鼎耳劍鋩。
長信雖遠兮匪棄路旁，歲給絮帛兮月賜稻粱。
君舉玉食兮犀箸誰嘗，君御朝衣兮誰進熏香。
婕妤才人兮儼其分行，千秋萬歲兮永奉君王。
妾雖益衰兮尚供蠶桑，願置繭館兮組織玄黄。
欲訴不得兮仰呼蒼蒼，佩服忠貞兮之死敢忘。